पेडणें ः हातमागाचेर काम करपी सगल्या कामगारांच्यो समस्या आनी तांचे प्रस्न सरकारा मुखार मांडून ते सुटावे करपाचो यत्न करतलों अशें उतर पेडणें मतदारसंघाचे आमदार आनी हस्तकला महामंडळाचे चॅरमन प्रवीण आर्लेकार हांणी सांगलें.
 प्रवीण आर्लेकार हांणी कोरगांवच्या हातमाग केंद्राक भेट दिली आनी थंय कामकाज कशे पद्दतीन चलता आनी कामगारांक कसल्या कसल्या अडचणींक तोंड दिवचें पडटा हे विशीं जाणून घेतलें.
 ह्या केंद्रांत प्रशिक्षणार्थ्यांनी गोंयच्या नामनेच्या कुणबी नाचा खातीर लागपी कुणबी साडयो, तुवाले, चादरी अशे विंगडविंगड कपडे कामगारांनी तयार केल्यात. पूण ह्या कामगारांक संबंदीत खात्या कडल्यान फकत सूत दितात. मात तांकां फावो तो मोबदलो मेळना. एक वस्त्र विकलें जाल्यारूच मोबदलो मेळटा तोवूय खूब कमी. ताचे परस सगल्या कामगारांक सरकारान हंगामी स्वरूपाची नोकरी दिवची अशें मागणी एका कामगारान आमदार प्रवीण आर्लेकार हांचे कडेन केली आनी तांणी ताचेर विचार करपाचें उतर दिलें. तशेंच ह्या कामगारांचेर अन्याय जावचो ना अशेंय उतर दिलें.
 ह्या वेळार कांय महिला कामगारांनीय आपल्यो समस्या आमदारां मुखार मांडल्यो. पेडणें म्हालांत पांच हातमाग केंद्र कार्यरत आसात. ह्या हातमाग केंद्रांत उणेच 15 ते 20 प्रशिक्षणार्थी कामगार कार्यरत आसतात. ह्या हातमाग विणकाम करपा खातीर म्हयन्याक फकत साडेसातशें रुपया मानधन घेवन प्रशिक्षण घेवचें पडटा. आनी प्रशिक्षण घेतकच तांकां कसलेंच तरेचें काम वा हातामागाचेर नोकरी मेळना.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 